dypskjelv
Store norske leksikon,Realfag,Geologi,Tektonikk og strukturgeologi
Dypskjelv er jordskjelv hvor utløsningsstedet (hyposentrum, fokus) ligger mer enn 300 kilometer under overflaten.
Et dypskjelv fant sted i Bolivia 9. juni 1994 i et dyp på 640 km. Det målte 8,2 på Richters skala, men gjorde lite skade, selv om det var merkbart over hele den vestlige halvkule.Det er vanskelig å forstå hvordan slike skjelv kan utløses i et dyp der man må regne med at materialet er under så høye allsidige trykk at det heller vil strømme plastisk enn bryte i stykker under påvirkning av spenning. En mulig forklaring er at mineralet olivin går over i spinell eller andre tunge mineraler ved dyp større enn 300 km. Hvis en kile av relativt kaldt havbunnsmateriale presses ned i slike dyp, kan slike faseomvandlinger skje med plutselig volumreduksjon, og sjokkbølger sprer seg i alle retninger.